## Pravilnik o obrascima i načinu vođenja Registra vijeća nacionalnih manjina

### NN 120/2003 (26.7.2003.), Pravilnik o obrascima i načinu vođenja Registra vijeća nacionalnih manjina

# MINISTARSTVO PRAVOSUĐA, UPRAVE I LOKALNE SAMOUPRAVE

1664

Na temelju članka 25. stavka 5. Ustavnog zakona
o pravima nacionalnih manjina (»Narodne novine«, broj 155/02), ministrica
pravosuđa, uprave i lokalne samouprave donosi

## PRAVILNIK

### O OBRASCIMA I NAČINU VOĐENJA REGISTRA VIJEĆA NACIONALNIH MANJINA

I.
OPĆE ODREDBE

*Sadržaj
Pravilnika*

Članak 1.

Ovim Pravilnikom
propisuje se oblik i sadržaj Registra vijeća nacionalnih manjina (u daljnjem
tekstu: registar vijeća), zah­tjeva za upis u registar vijeća, zahtjeva za upis
promjena u registar vijeća, način popunjavanja obrazaca, sadržaj izvatka iz
registra vijeća, način podnošenja zahtjeva za upis u registar vijeća, vođenje
registra vijeća i zbirki isprava vijeća nacionalnih manjina (u daljnjem tekstu:
vijeća).

*Javnost
registra vijeća*

Članak 2.

(1) Registar vijeća je
javan.

(2) Svaka osoba ima
pravo uvida u registar vijeća i zbirke isprava vijeća propisane ovim Pravilnikom.

(3) Uvid u registar
vijeća i zbirke isprava vijeća obavlja se uz nazočnost ovlaštene osobe zadužene
za vođenje registra.

II.
REGISTAR VIJEĆA

*Vođenje
registra vijeća*

Članak 3.

(1) Registar vijeća vodi se u elektroničkom
obliku.

(2) Uz registar vijeća vodi se i zbirka isprava.

Članak 4.

(1) Registar vijeća
sastoji se od registarskih uložaka za svako vijeće posebno, u koje se upisuju
podaci o svakom pojedinom vijeću.

(2) Svaki registarski
uložak obilježava se registarskim bro­jem vijeća.

(3) Registarski ulošci
iz stavka 1. ovoga članka sadrže, za svaki upis posebno, podatke iz članka 5.
stavka 1. ovoga Pravilnika.

*Sadržaj registra vijeća*

Članak 5.

(1) U registar vijeća
upisuju se sljedeći podaci vijeća:

1. registarski broj

2. datum upisa

3. naziv

4. sjedište (mjesto,
ulica i kućni broj)

5. datum izbora vijeća
i datum konstituirajuće sjednice

6. područje za koje je
vijeće izabrano

7.ime i prezime
predsjednika i datum njegovog izbora

8. promjena sjedišta i
predsjednika

*Registarski broj vijeća*

Članak 6.

(1) Registarski broj
vijeća je broj koji se svakom vijeću dodjeljuje pri upisu u registar.

(2) Registarski broj
vijeća dodjeljuje se računalno.

(3) Jednom dodijeljeni
registarski broj vijeća ne mijenja se, niti se može dodijeliti drugom vijeću.

*Sadržaj registarskog broja vijeća*

Članak 7.

(1) Registarski broj vijeća sastoji se od rednog
broja vijeća, počevši od rednog broja 1.

*Vođenje zbirki isprava vijeća*

Članak 8.

(1) Zbirka isprava vijeća vodi se za svako vijeće
upisano u registar.

(2) Na omotu zbirke
isprava upisuje se naziv vijeća i registarski broj pod kojim je vijeće upisano.

(3) Zbirke isprava čuvaju
se u omotu izrađenom od tvrdog papira ili drugog odgovarajućeg materijala.

(4) Zbirka isprava vijeća
sadrži:

– obrazac zahtjeva za
upis u registar, odnosno za upis pro­mjena u registar,

– dokaz o izboru vijeća,

– zapisnik s
konstituirajuće sjednice vijeća s odlukom o izboru predsjednika vijeća,

– rješenje o upisu u
registar vijeća,

– odluku o promjeni
sjedišta odnosno predsjednika i

– rješenje o promjeni.

*Zahtjev za upis u registar vijeća*

Članak 9.

(1) Zahtjev za upis u registar vijeća podnosi
Ministarstvu pravosuđa, uprave i lokalne samouprave (u daljnjem tekstu:
Ministarstvo) predsjednik vijeća na Obrascu broj 1 - Zahtjev za upis u registar
vijeća nacionalnih manjina.

(2) Podnositelj zahtjeva iz stavka 1. ovoga članka
dužan je uz zahtjev priložiti sve dokaze koji su navedeni ispod odgo­varajuće
rubrike zahtjeva i to: dokaz o izboru vijeća i zapisnik s konstituirajuće
sjednice vijeća s odlukom o izboru predsjednika vijeća.

(3) Prilozi se podnose u izvorniku ili
javnobilježnički ovjerenoj preslici.

*Upis promjena u registar vijeća*

Članak 10.

(1) Predsjednik vijeća prijavljuje promjenu
sjedišta vijeća (mjesto, ulica i kućni broj) i predsjednika vijeća na Obrascu
broj 2 – Zahtjev za upis promjena u registar vijeća nacionalnih manjina.

(2) Podnositelj zahtjeva iz stavka 1. ovoga članka
dužan je priložiti odluku o promjeni.

*Izvadak iz registra vijeća*

Članak 11.

(1) Ministarstvo izdaje izvadak iz registra na
pisani zahtjev osobe koja ima pravni interes.

(2) Izvadak iz registra izdaje se u obliku računalnog
ispisa podataka na Obrascu broj 3 Izvadak iz Registra vijeća nacionalnih
manjina.

(3) Izvadak iz registra vijeća sadrži sljedeće
podatke vijeća:

1. registarski broj

2. datum upisa

3. naziv

4. sjedište (mjesto, ulica i kućni broj)

5. ime i prezime predsjednika

(4) Izvadak iz registra vijeća sadrži posljednje
podatke koji su upisani u registar i odgovaraju najnovijem stanju.

III. ČUVANJE ZBIRKI ISPRAVA

Članak 12.

(1) Zbirke isprava propisane ovim Pravilnikom
smatraju se ispravama trajne vrijednosti.

(2) Ovlaštena osoba zadužena za vođenje registra
dužna je čuvati zbirke isprava na način da se zaštite od zloporabe, ošte­ćenja
i uništenja.

IV. PRIJELAZNE I ZAVRŠNE ODREDBE

Članak 13.

(1) Obrasci broj 1, 2 i
3, čiji je oblik i sadržaj propisan ovim Pravilnikom bijele su boje, a tiskani
su uz Pravilnik i čine njegov sastavni dio.

(2) Obrasci zahtjeva iz
stavka 1. ovoga članka podnose se u dva primjerka i popunjavaju se pisaćim
strojem ili štampanim slovima uredno i čitko.

Članak 14.

Ovaj Pravilnik stupa na
snagu osmog dana od dana objave u »Narodnim novinama«.

Klasa: 016-01/03-01/34
Urbroj: 514-09-02-03-1
Zagreb, 22. srpnja 2003.

Ministrica

**Ingrid Antičević Marinović**, v. r.

![](dodatni/375769.gif)
![](dodatni/375770.gif)
![](dodatni/375771.gif)

Pravilnik, NN 120/2003-1664